Kò pẹ́ púpọ̀ tí a kúrò ní ìlú náà tí ilẹ̀ fi ṣú, ọ̀nà ni a sì sùn mọ́jú ọjọ́ náà. Títí ilẹ̀ ọjọ́ kejì fi ṣú a kò dé ìlú kan rárá ṣùgbọ́n nígbà tí ó di ọ̀sán ọjọ́ kẹta a dé ibi tí àwọn obìnrin méje wọn-ọnnì wà tí wọ́n ń sáré kiri títí ọjọ́ ayé wọn. Ní àtètèkọ́ṣe, ní ìbẹ̀rẹ̀ ayé pátápátá, ní àkókò ìgbà tí Èṣù ṣubú ní òde ọ̀run, tí Ọlọ́run sì fi ààlà sì agbedeméjì ọ̀run rere àti ọ̀run búburú, igi kan wà ní etí ọ̀gbun àìnísàlẹ̀ tí ó jẹ́ ààlà ní ààrin ọ̀run rere àti ọ̀run búburú, àwọn ará ọ̀run gbogbo a sì máa pe igi náà ní Tèmi-nìkan. Igi yìí ní oríṣiríṣi èèso, èèso rẹ̀ sì dára lẹ́wà gidigid, ṣùgbọ́n ẹnikẹ́ni kì í fi ọwọ́ kàn án, nítorí ẹni tí ó bá fi ọwọ́ kàn án yóò rí ọ̀ràn, ẹni tí ó bá ká èèso Tèmi-nìkan yóò bá ìbínú Ọlọ́run pàdé. Ṣùgbọ́n àwọn aláìgbọ́ràn ọmọbìnrin wọn-ọnnì hu ìwà tí Olódùmarè kò fẹ́, wọ́n kúrò ní ibi tí Ọlọ́run Ọba fi wọn sí ni òde ọ̀run wọ́n lọ ká èèso Tèmi-nìkan, nígbà tí wọ́n sì ká a tán wọ́n wá si inú ayé wọ́n fi í fún àwọn ọmọ ènìyàn jẹ àti ìgbà náà ni àwọn ọmọ ènìyàn sì tí ń hu ìwà àbòsí sí ara wọn tí ẹni kan kò fẹ́ kí ẹnì kejì ní ìlọsíwájú bí i tí òun mọ́ tí wọ́n ń kígbe ara wọn káàkiri inú ayé. Ṣùgbọ́n ẹlẹ́sẹ̀ kò ní í lọ láìjìyà àfi bí ẹlẹ́ṣẹ̀ náà bá tètè ronù pìwàdà. Nítorí tí àwọn obìnrin méje wọn-ọnnì jẹ́ olóríkunkun, Ọlọ́run Ọba fi wọ́n bú ó sì wí ní ìbínú rẹ̀ pé: ‘Ẹ̀yin aláìgbọ́ràn ẹ̀dá, mo dá yín tán ẹ gbàgbé Mi, ẹ lọ fún àwọn ènìyàn Mi ní èèso Tèmi-nìkan jẹ, ẹ si sọ ayé wọn di ewúro! Ẹ máa lọ, ẹ kò gbọdọ̀ padà sí ọ̀run mọ́, ẹ lọ sí inú igbó lọ́hùn-ún nì, ẹ máa sáré kiri títí ọjọ́ ayé yín, kí ẹ jẹ́ ẹ̀kọ́ fún àwọn aláìgbọ́ran, àti òye fún àwọn elétí dídi, ẹ̀yin kì yóó sì kúrò nínú ipò ìbànújẹ́ tí ẹ̀yin wà yìí, títí yóó fi di ọjọ́ àyípadà ohun gbogbo.’
Ko pe pupo ti a kuro ni ilu naa ti ile fi su, ona ni a si sun moju ojo naa. Titi ile ojo keji fi su a ko de ilu kan rara sugbon nigba ti o di osan ojo keta a de ibi ti awon obinrin meje won-onni wa ti won n sare kiri titi ojo aye won. Ni atetekose, ni ibere aye patapata, ni akoko igba ti Esu subu ni ode orun, ti Olorun si fi aala si agbedemeji orun rere ati orun buburu, igi kan wa ni eti ogbun ainisale ti o je aala ni aarin orun rere ati orun buburu, awon ara orun gbogbo a si maa pe igi naa ni Temi-nikan. Igi yii ni orisirisi eeso, eeso re si dara lewa gidigid, sugbon enikeni ki i fi owo kan an, nitori eni ti o ba fi owo kan an yoo ri oran, eni ti o ba ka eeso Temi-nikan yoo ba ibinu Olorun pade. Sugbon awon alaigboran omobinrin won-onni hu iwa ti Olodumare ko fe, won kuro ni ibi ti Olorun Oba fi won si ni ode orun won lo ka eeso Temi-nikan, nigba ti won si ka a tan won wa si inu aye won fi i fun awon omo eniyan je ati igba naa ni awon omo eniyan si ti n hu iwa abosi si ara won ti eni kan ko fe ki eni keji ni ilosiwaju bi i ti oun mo ti won n kigbe ara won kaakiri inu aye. Sugbon elese ko ni i lo laijiya afi bi elese naa ba tete ronu piwada. Nitori ti awon obinrin meje won-onni je olorikunkun, Olorun Oba fi won bu o si wi ni ibinu re pe: ‘Eyin alaigboran eda, mo da yin tan e gbagbe Mi, e lo fun awon eniyan Mi ni eeso Temi-nikan je, e si so aye won di ewuro! E maa lo, e ko gbodo pada si orun mo, e lo si inu igbo lohun-un ni, e maa sare kiri titi ojo aye yin, ki e je eko fun awon alaigboran, ati oye fun awon eleti didi, eyin ki yoo si kuro ninu ipo ibanuje ti eyin wa yii, titi yoo fi di ojo ayipada ohun gbogbo.’